Z A P I S N I K
24. sjednice Vijeća Mjesnog odbora Cvjetni trg održane 28. svibnja 2023. u prostorijama Mjesnog odbora „Kralj Petar Svačić“, Preradovićeva ulica 29, s početkom u 19:00 sati

Nazočni članovi Vijeća Mjesnog odbora Cvjetni trg: Milena Bekić Milinović, Dragan Hrnjak, i Matea Vučić.

Odsutni članovi: Nela Jantol i Nebojša Gavrilov.

Predsjednica Vijeća Mjesnog odbora Cvjetni trg pozdravlja nazočne i konstatira da su na sjednici nazočna 3 člana Vijeća, čime su stečeni uvjeti za raspravu i pravovaljano odlučivanje.

Prije utvrđivanja dnevnog reda, predsjednica otvara raspravu o zapisniku 23. sjednice Vijeća Mjesnog odbora Cvjetni trg koji je jednoglasno prihvaćen.

Vijeće Mjesnog odbora Cvjetni trg, nakon kratke rasprave, jednoglasno donosi izmijenjeni dnevni red s jednom dopunjenom točkom:

DNEVNI RED

1. Nacrt prijedloga Odluke o izradi Urbanističkog plana uređenja Soblinec
1. Odluka o izradi Odluke o stavljanju izvan snage Urbanističkog plana uređenja groblja Moravče
1. Pregled aktivnosti članova Vijeća Mjesnog odbora Cvjetnog trga tijekom prvih 5 mjeseci 2023.
1. Pitanja i prijedlozi

Ad.1. Nacrt prijedloga Odluke o izradi Urbanističkog plana uređenja Soblinec

Predsjednica Vijeća otvara raspravu.
U raspravi sudjeluju Milena Bekić Milinović, Dragan Hrnjak, i Matea Vučić.

Vijeće, nakon rasprave, jednoglasno donosi sljedeći

ZAKLJUČAK
o Nacrtu prijedloga Odluke o izradi Urbanističkog plana uređenja Soblinec

1. Vijeće Mjesnog odbora Cvjetni trg daje pozitivno mišljenje o Nacrtu prijedloga Odluke o izradi Urbanističkog plana uređenja Soblinec.

2. Ovaj Zaključak dostavlja se Vijeću Gradske četvrti Donji grad na daljnje postupanje. 

Ad. 2. Odluka o izradi Odluke o stavljanju izvan snage Urbanističkog plana uređenja groblja Moravče

Predsjednica Vijeća otvara raspravu.
U raspravi sudjeluju Milena Bekić Milinović, Dragan Hrnjak, i Matea Vučić.

Vijeće, nakon rasprave, jednoglasno donosi sljedeći

ZAKLJUČAK
o odluci o izradi Odluke o stavljanju izvan snage Urbanističkog plana uređenja groblja Moravče

1. Vijeće Mjesnog odbora Cvjetni trg daje pozitivno mišljenje o odluci o izradi Odluke o stavljanju izvan snage Urbanističkog plana uređenja groblja Moravče.

2. Ovaj Zaključak dostavlja se Vijeću Gradske četvrti Donji grad na daljnje postupanje. 


Ad 3. Pregled aktivnosti članova Vijeća Mjesnog odbora Cvjetni trg tijekom prvih 5 mjeseci 2023.

Milena Bekić Milinović smatra da su članovi Vijeća istinski angažirani u rješavanju problema na području Mjesnog odbora. Članovi Vijeća su gotovo svakodnevno u kontaktu s Komunalnim redarstvom, Čistoćom, Zagrebačkim cestama, ... U najvećem broju slučajeva prijavljene probleme uspješno rješavaju.
Od većih problema s kojima su se članovi Vijeća uhvatili u koštac Milena Bekić Milinović ističe značajan pomak u vezi kioska za cvijeće na Cvjetnom trgu, budući da su konačno, nakon bezbrojnih pokušaja u protekle 2 godine, na teren istovremeno izašli komunalni redari, dvije više savjetnice iz Gradskog zavoda za zaštitu spomenika kulture i prirode te zaposlenik Gradskog ureda za gospodarstvo te skupa s Milenom Bekić Milinović obišli svih 6 kioska na Cvjetnom trgu i zaključili ono što članovi Vijeća već dugo vremena tvrde: kiosci su loše održavani, zapušteni i oštećeni, njihova unutrašnjost je derutna, na što se žale i sami korisnici navedenih kioska.
Zbog svega navedenog, komunalni redar je Sektoru za komunalne poslove i javne površine sa sjedištem u Zagrebu, Trg Stjepana Radića 1, tj. službi koja je zadužena za održavanje predmetnih kioska, uputio zahtjev za uređenje kioska te za skidanje metalnih, naknadno nadograđenih tendi.
Jednako tako, Milena Bekić Milinović navodi da nedavni angažman članova Vijeća (Matea Vučić, Nebojša Gavrilov i Milena Bekić Milinović) oko izrade popisa zgrada s područja Mjesnog odbora Cvjetni trg na kojima nakon potresa nije obavljena niti najnužnija sanacija, zbog čega predstavljaju potencijalnu opasnost za prolaznike, ima sretan nastavak: sve navedene zgrade je prije 10-tak dana obišao i pregledao i zamjenik pročelnice Gradskog zavoda za zaštitu spomenika kulture i prirode, Martin Jurin u pratnji 2 suradnice iz istog Zavoda te Milene Bekić Milinović te najavio skorašnje hitne sanacijske zahvate na navedenim građevinama.


Ad 4. Pitanja i prijedlozi

Sjednici su nazočili gospoda MB i KJ, stanari iz Masarykove ulice, koji su članovim Vijeća izložili probleme i neugodnosti s kojima se svakodnevno suočavaju.
Nakon što su se predstavili (g. MB je naglasio kako je 90-tih godina osnovao veoma uspješnu Udrugu stanara koja se bavila rješavanjem statusa stanara u stanovima koji su bili u društvenom vlasništvu) posebno su istaknuli sljedeće:
· Pješačka zona: nije im jasno zašto je potrebno toliko vremena za otvaranje pješačke zone na potezu između dva najljepša zagrebačka trga, tj. između Trga Republike Hrvatske i Zrinjevca; smatraju da za pretvaranje ovih ulica u pješačku zonu nije potrebna nikakva prometna studija;
· Taxi stajalište u Masarykovoj ulici: pitaju se koji interesi su presudili u premještanju taxi stajališta iz Preradovićeve u Masarykovu ulicu;
· Dostavna vozila: jako ih ljute dostavna vozila koja ulaze u pješačku zonu u svako doba dana; pitaju zašto se ne uvedu vremenska ograničenja kakva su nekada postojala;
· Balkoni u Preradovićevoj ulici 5: balkoni na ovoj uglovnici su već godinama, odnosno i prije potresa, u tako derutnom stanju da predstavljaju ozbiljnu prijetnju svim prolaznicima. Milena Bekić Milinović im je odgovorila da će upravo zahvaljujući popisu oštećenja koje je Vijeće nedavno izradilo, ovi balkoni biti prvi na redu za sanaciju;
· Buka u kafićima u noćnim satima: buka koja dolazi iz kafića u noćnim satima je nesnosna; navečer se na javnu površinu iznose dodatni stolovi, zvučnike se postavlja tako da su okrenuti prema ulici i zatim se „raspali muzika“. Smatraju da bi komunalno redarstvo trebalo vikendom, bez najave (kao nedavno u Dubrovniku) izaći na teren i na licu mjesta ispisati kazne ugostiteljima koji ne poštuju propise.




Sjednica je završila u 20,40 sati.

Zapisnik sastavila: Milena Bekić Milinović



KLASA: 024-08/23-003/1093
URBROJ: 251-13-11-1/008-23-2

Zagreb, 28. svibnja 2023.


Predsjednica
Vijeća Mjesnog odbora
Cvjetni trg

[bookmark: _GoBack]Milena Bekić Milinović, v.r.


